**לאונרד אלברט "לני" קרביץ** (באנגלית: **Leonard Albert "Lenny" Kravitz**; נולד ב-26 במאי 1964) הוא זמר-יוצר, מפיק מוזיקלי ושחקן אמריקאי, ממוצא יהודי. זכה ארבע פעמים ברציפות בפרס הגראמי להופעת הרוק הטובה ביותר בשנים 1999–2002.

קורות חיים
----------

לאונרד אלברט קרביץ נולד במנהטן, ניו יורק. בנם היחיד של השחקנית רוקסי רוקר (1929–1995), שמוכרת בשל כיכובה בסיטקום משנות השבעים "הג'פרסונים", ומפיק הטלוויזיה ברשת NBC סיי קרביץ (1924–2005). אמו באה ממשפחה נוצרית ממוצא אפרו-אמריקאי ומאיי בהאמה. אביו צאצא ליהודי אוקראינה. מצד אמו, קרביץ הוא בן דודו השני של מגיש מזג האוויר בטלוויזיה אל רוקר, כיוון שסביהם היו אחים. הוא נקרא על שם דודו, לאונרד מ' קרביץ, שנהרג בפעולה במלחמת קוריאה בגיל 19 בעת שבלם לבדו התקפה סינית ואפשר ליתר המחלקה לסגת בבטחה. קרביץ גדל באפר איסט סייד בבית הוריו ובסופי שבוע אצל סבתא בסי בשכונת בדפורד-סטייבסנט בברוקלין.

בצעירותו עברו הוריו לקליפורניה, שם לימד את עצמו לנגן בגיטרה, גיטרה בס, תופים ופסנתר. הוא למד פיתוח קול, והופיע בבית ספרו תחת שם הבמה "רומאו בלו" ("רומיאו הנוגה" או "רומיאו הכחול") בעקבות השפעתו מהזמר פרינס. בין חבריו של הוריו נמנו אמני ג'אז רבים, ביניהם אלה פיצג'רלד ומיילס דייוויס.

קרביץ לא גדל בסביבה דתית. לאחר חוויה רוחנית שחווה בגיל 13, החל להתפלל בקביעות ונעשה נוצרי אל-זרמי (ללא כנסייה ספציפית). קרביץ הוא מאמין אדוק. הוא כתב אלבום בשם "Baptism", ואף קעקע "My Heart Belongs to Jesus Christ" על גבו.

קריירה
------

### מוזיקה

אלבומו הראשון, "Let Love Rule", שיצא בשנת 1989 זכה להצלחה מסחרית בינונית, אך נכנס לרשימת 100 האלבומים הטובים של אותה שנה בארצות הברית. קרביץ זכה בהכרה בינלאומית ב-1990, כאשר מדונה ביצעה את השיר אשר כתב, "Justify My Love". באותה שנה הוא גם התגרש מליסה בונה. אלבומו השני, "Mama Said", שיצא בשנת 1991, הגיע לרשימת 40 המקומות הראשונים במצעד השנתי של ארצות הברית. הסינגל הבולט מהאלבום הזה היה "It Ain't over till it's over" שהגיע למקום השני במצעד השנתי. באלבום זה הופיע גם שון לנון, בנו של ג'ון לנון, בהקלטת בכורה. באותה תקופה הוא חתם חוזה עם חברת התקליטים "וירג'ין רקורדס", והושפע רבות מאמני הנשמה והרוק הקלאסי, כמו ג'ימי הנדריקס, הביטלס, לד זפלין, בוב מארלי וסטיבי וונדר.

ב-1993 יצא אלבומו השלישי "Are You Gonna Go My Way", בגינו זכה בשנת 1994 בטקס פרסי המוזיקה הבריטית בפרס לאמן הבינלאומי הטוב ביותר. השיר "Are You Gonna Go My Way" זכה בפרס לקליפ הטוב ביותר לזמר זכר. האלבום היה אחד המצליחים של קרביץ. שיתוף הפעולה המפורסם ביותר של קרביץ בשיר זה היה עם המוזיקאי והגיטריסט לשעבר של להקת ההארד רוק Guns N' Roses, סלאש. שיר נוסף באלבום זה היה "Believe".

ב-1995 יצא האלבום הרביעי של קרביץ "Circus" שזכה להצלחה מועטה.

ביציאת אלבומו החמישי אשר נקרא "5" ב-1999, התחיל קרביץ להשתמש יותר בכלי נגינה אלקטרוניים כגון סינתיסייזר וכלים אחרים של מוזיקה אלקטרונית. להיטו הגדול ביותר מאלבום זה היה "Fly Away", שהגיע למקום ה-12 במצעד השנתי בארצות הברית, אך זכה להצלחה בקרב הקהל ובקרב חברות פרסום. השיר הפך לאחד השירים המסמלים את החופש ואת התעופה. עבור אלבום זה זכה בפרס גראמי עבור אמן הרוק הטוב ביותר.

גרסת הכיסוי שלו לשיר של להקת "הנחש מי?" (The guess who?) לשיר "American Woman" זיכתה אותו בפרס גראמי לשיר הטוב ביותר לזמר לשנת 2000.
באותה שנה הוציא את אלבום הלהיטים הראשון שלו "Greatest Hits", שהיה לאלבום הנמכר ביותר שלו אי פעם.

באוקטובר 2001 הוציא את האלבום "Lenny", שהסינגל "Dig in" מתוכו הצליח במצעדים בארצות הברית ובבריטניה, אך הצליח הרבה יותר ברחבי העולם ובעיקר במדינות לטיניות.
ב-2003 קרביץ עבד עם מייקל ג'קסון על השיר "יום אחר".

במאי 2004 יצא האלבום השביעי של קרביץ "Baptism".

בפברואר 2008 הוציא קרביץ את אלבומו השמיני "It Is Time For A Love Revolution" שאותו הוביל הלהיט "I'll Be Waiting". קרביץ הקליט את האלבום בניו יורק, בהאמס, מיאמי, פריז ובברזיל. קרביץ אף סימפל את עצמו בשיר "Will You Marry Me" כאשר הוא משתמש בהקלטות מתוך אלבומו "Are You Gonna Go My Way" מ-1993.
קרביץ הוציא שני סינגלים נוספים מן האלבום - "Love Love Love" ו-"Dancin' Till Dawn".

באפריל 2009 הוציא קרביץ גרסת 20 שנה מיוחדת לצאת אלבומו הראשון "Let Love Rule". האלבום המחודש כולל גרסאות חדשות לכל הסינגלים שיצאו מן האלבום, דיסק עם גרסאות חיות של שירי האלבום, גרסאות דמו שלא יצאו לאור מעולם, וספרון בן 25 עמודים.

אלבומו ה-9 של קרביץ "Black And White America" יצא באוגוסט 2011. הסינגל הראשון מתוכו "Come On Get It", שימש כשיר פתיחת העונה של ליגת ה-NBA ברשת הטלוויזיה האמריקאית TNT. הסינגל השני והמוביל מתוך האלבום הוא שיר הסול-רוק "Stand".

לאורך השנים המוזיקה של קרביץ התאפיינה בגיטרה מובילה, אשר לפחות לאורך כל הפתיח והבית הראשון ממשיכה באותו קצב, כאשר אליה מתלווה גיטרה משנית או תופים בהמשך השיר.

בשנת 2015 הופיע קרביץ יחד עם קייטי פרי במחצית סופרבול XLIX, הופעה זו היא הופעת המחצית הניצפת בהיסטוריה. בשנת 2020 התארח בחידוש לשירם של להקת הרוק אואזיס "stop crying your heart out".

ב-12 במרץ 2024, קיבל כוכב בשדרת הכוכבים של הוליווד.

### משחק

בשנת 2009 שיחק קרביץ בתפקידו המשמעותי הראשון בהוליווד בסרט הדרמה "פרשס" את ג'ון מק'פיידן, האח שמתיידד עם הנערה במצוקה פרשס ג'ונס (גבורי סידיבי).

בשנים 2012 ו-2013 שיחק קרביץ בסדרת סרטי "משחקי הרעב" בתפקיד סינה, הסטייליסט של גיבורת הסרט, קטניס אוורדין.

חיים אישיים
-----------

לאחר שנתיים של היכרות, ב-16 בנובמבר 1987 נישא לשחקנית ליסה בונה, ביום הולדתה ה-20. בשנת 1988 נולדה לזוג ילדה, השחקנית והזמרת זואי קרביץ. ב-1991 קרביץ ובונה נפרדו, וב-1993 התגרשו.

קרביץ יצא עם הזמרת והשחקנית הצרפתייה ונסה פאראדי בין השנים 1992 ל-1996. הוא החל לצאת עם הדוגמנית הברזילאית אדריאנה לימה בשנת 2001, והם התגוררו יחד לפני שהתארסו בשנת 2002. האירוסים בוטלו באפריל 2003. לאחר מכן יצא במשך זמר קצר ואף התארס לשחקנית האוסטרלית ניקול קידמן בין השנים 2003–2004.

קרביץ הוא טבעוני. בריאיון ב-2020 סיפר כי חלק עיקרי מהתזונה שלו מגיע מפירות וירקות שהוא מגדל עצמאית בגינה שלו.

דיסקוגרפיה
----------

### אלבומי אולפן

* Let Love Rule - 1989
* Mama Said - 1991
* Are You Gonna Go My Way - 1993
* Circus - 1995
* 1998 - 5
* Lenny - 2001
* Baptism - 2004
* It Is Time For A Love Revolution - 2008
* 2011 - Black And White America
* 2014 - Strut
* 2018 - Raise Vibration
* 2024 - Blue Electric Light

### אלבומי להיטים

* Greatest Hits -2000

### מיני-אלבומים

* 1994 - Spinning Around Over You
* 1995 - Is There Any Love in Your Heart

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 1998 | ראגרטס: הסרט | תינוק שרק נולד | דיבוב |
| 2001 | זולנדר | בתפקיד עצמו |  |
| 2007 | הפרפר ופעמון הצלילה |  |
| 2009 | פרשס | האח ג'ון |  |
| 2012 | משחקי הרעב | סינה |  |
| 2013 | משחקי הרעב: התלקחות |  |
| המשרת | ג'יימס הולוואי |  |
| 2016 | זולנדר 2 | בתפקיד עצמו | ללא קרדיט |
| 2022 | חתונה אש! | שון |  |
| TBA | *Cutman* | אמריט |  |
| *The Trainer* |  |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2002 | משפחת סימפסון | בתפקיד עצמו | דיבוב; פרק: "How I Spent My Strummer Vacation" |
| 2004 | Rebelde | פרק: "Capítulo 1" |
| 2010 | הפמליה | פרק: "Tequila and Coke" |
| 2016 | דברים טובים יותר | מר טרובלוד | פרק: "Brown" |
| סטאר | רולנד קריין | 2 פרקים |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **לני קרביץ** |

* אתר האינטרנט הרשמי של לני קרביץ (באנגלית)
* לני קרביץ, ברשת החברתית פייסבוק

* לני קרביץ, ברשת החברתית אקס (טוויטר)

* לני קרביץ, ברשת החברתית אינסטגרם

* לני קרביץ, סרטונים בערוץ היוטיוב

* לני קרביץ, במסד הנתונים הקולנועיים IMDb (באנגלית)

* לני קרביץ, באתר AllMovie (באנגלית)

* לני קרביץ, באתר Rotten Tomatoes (באנגלית)

* לני קרביץ, באתר Box Office Mojo (באנגלית)

* לני קרביץ, באתר Metacritic (באנגלית)

* לני קרביץ, במסד הנתונים הקולנועיים KinoPoisk (ברוסית)

* לני קרביץ, באתר אייטונס (באנגלית)

* לני קרביץ, באתר ספוטיפיי

* לני קרביץ, באתר סאונדקלאוד (באנגלית)

* לני קרביץ, באתר Last.fm (באנגלית)

* לני קרביץ, באתר AllMusic (באנגלית)

* לני קרביץ, באתר MusicBrainz (באנגלית)

* לני קרביץ, באתר דיזר

* לני קרביץ, באתר Yandex.Music (ברוסית)

* לני קרביץ, באתר Discogs (באנגלית)

* לני קרביץ, באתר Songkick (באנגלית)

* לני קרביץ, באתר SecondHandSongs

* לני קרביץ, באתר בילבורד (באנגלית)

* לני קרביץ, באתר טיידל (באנגלית)
* אור ברנע, לני קרביץ - שחור לבן בצבעים, באתר ynet, 19 באוגוסט 2011
* אבנר שביט‏, ראיון בלעדי עם לני קרביץ שסוגר חשבון עם תוכניות הריאליטי, באתר וואלה!‏, 16 במרץ 2012
* דליה בן ארי, לני קרביץ: "גרתי במכונית, ישנתי במרתפים על הרצפה. הרחובות היו האוניברסיטה שלי", באתר את, 8 ביוני 2021

הערות שוליים
------------

1. ↑
2. ↑  מזל טוב: הזמר המצליח קיבל כוכב בשדרה המפורסמת, באתר סרוגים
3. ↑  Audrey Enjoli, Lenny Kravitz Credits his Vegan Diet for Keeping him Healthy at 56, Livekindly, October 5, 2020

| פרס המוזיקה האמריקאית לאמן הפופ/רוק האהוב ביותר |
| --- |
| 

|  |
| --- |
| ג'ים קרוצ'י (1974) • ג'ון דנוור (1975) • ג'ון דנוור (1976) • אלטון ג'ון (1977) • בארי מנילו (1978) • בארי מנילו (1979) • בארי מנילו (1980) • קני רוג'רס (1981) • קני רוג'רס (1982) • ג'ון מלנקמפ / ריק ספרינגפילד (1983) • מייקל ג'קסון (1984) • ליונל ריצ'י (1985) • ברוס ספרינגסטין (1986) • ליונל ריצ'י (1987) • פול סיימון (1988) • ג'ורג' מייקל (1989) • בובי בראון (1990) • פיל קולינס (1991) • מייקל בולטון (1992) • מייקל בולטון (1993) • אריק קלפטון (1994) • מייקל בולטון (1995) • מייקל ג'קסון (1996) • אריק קלפטון (1997) • בייביפייס (1998) • אריק קלפטון (1999) • ויל סמית' (2000) • קיד רוק (2001) • לני קרביץ (2002) • אמינם (2003) • קיד רוק (2003) • אשר (2004) • ויל סמית' (2005) • שון פול (2006) • ג'סטין טימברלייק (2007) • כריס בראון (2008) • מייקל ג'קסון (2009) • ג'סטין ביבר (2010) • ברונו מארס (2011) • ג'סטין ביבר (2012) • ג'סטין טימברלייק (2013) • סם סמית' (2014) • אד שירן (2015) • ג'סטין ביבר (2016) • ברונו מארס (2017) • פוסט מאלון (2018) • חאליד (2019) • ג'סטין ביבר (2020) • אד שירן (2021) • הארי סטיילס (2022) |

 |

| פרס המוזיקה הבריטית לזמר הבינלאומי הטוב ביותר |
| --- |
| 

|  |
| --- |
| מייקל ג'קסון (1989) • מייקל האצ'נס (1991) • לני קרביץ (1994) • פרינס (1995) • פרינס (1996) • בק (1997) • ג'ון בון ג'ובי (1998) • בק (1999) • בק (2000) • אמינם (2001) • שאגי (2002) • אמינם (2003) • ג'סטין טימברלייק (2004) • אמינם (2005) • קניה וסט (2006) • ג'סטין טימברלייק (2007) • קניה וסט (2008) • קניה וסט (2009) • ג'יי-זי (2010) • סי-לו גרין (2011) • ברונו מארס (2012) • פרנק אושן (2013) • ברונו מארס (2014) • פארל ויליאמס (2015) • ג'סטין ביבר (2016) • דרייק (2017) • קנדריק לאמאר (2018) • דרייק (2019) • טיילר, דה קריאייטור (2020) • דה ויקנד (2021) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264172405171
* BIBSYS: 3074379
* BNE: XX1665256
* BnF: cb139319296 (data)
* CANTIC: a11058080
* GND: 11919371X
* ISNI: 0000 0001 1021 3788
* LCCN: n92029668
* MusicBrainz: 0ef3f425-9bd2-4216-9dd2-219d2fe90f1f
* NKC: js20020122086
* NLA: 35942759
* NLK: KAC2019E1026
* NLP: a0000002902621
* NSK: 000062904
* NTA: 075214555
* RERO: 02-A003473291
* SUDOC: 074646532
* Trove: 1156751
* VIAF: 13112477
* WorldCat: lccn-n92029668

 |